ལན།གཡུང་དྲུང་བོན་གྱི་ལོ་རྒྱུས་ལྟར་ན་གཤེན་རབ་མི་བོ་ཆེ་མ་ཕེབས་པའི་གོང་དུ།བོད་རང་ཡུལ་དུ་གདོད་མའི་བོན་ནམ་སྲིད་པ་རྒྱུ་ཡི་བོན་གྱི་ཆོས་ལུགས་རིག་གནས་ཡོད་སྐོར་གསལ་ཡོད་ལ།གཏམ་ཤུལ་དཔེ་རྙིང་སོགས་བོན་གྱི་གཏོ་ཆོག་ཡིག་རྙིང་གཞན་ནས་ཀྱང་གཤེན་རབ་མི་བོ་ཆེའི་གོང་དུ་བོད་ལ་གཤིན་པོའི་ཆེད་དུ་དུར་ཆོག་དང་།གསོན་པོའི་དོན་དུ་རིམ་འགྲོ་སོགས་ཆོ་ག་སྣ་ཚོགས་ཀྱི་དར་སྲོལ་ནི་ཚ་རླབས་འཕྱུར་མུས་ཡིན་པར་དཔགས་ཐུབ་པ་དང་།དེ་དག་ཕལ་མོ་ཆེ་འཚེ་བ་དང་འབྲེལ་ཞིང་ཤ་ཁྲག་གི་བྱེད་སྒོ་ཚན་ཆེན་ཡོད་པ་དང་།དར་སྲོལ་དེ་ཉིད་དབུ་བརྙེས་ནས་སྤྱི་ཚོགས་གསེང་དུ་དུས་ཡུན་གང་འཚམས་སོང་ཟིན་པས་མི་རྣམས་ཡིད་སུན་ཅུང་ཟད་སྐྱེས་ཡོད་ཚོད།སྐབས་དེར་དམུ་རིགས་ཀྱི་སྲས་པོ་སྟོན་པ་གཤེན་རབ་མི་བོ་ཆེས་འཚེ་བ་དང་འབྲེལ་བའི་ཆོ་ག་ཆོས་ལུགས་གཙང་བཀག་བྱས་ཤིང་སྔར་གྱི་ཆོ་གཞུང་ལེགས་བཅོས་དང་ལྟ་གྲུབ་དུ་མ་གསར་བཏོད་མཛད་པས་བོད་ཡུལ་དུ་གཡུང་དྲུང་བོན་གྱི་གྲུབ་མཐའ་རིམ་པར་དབུ་བརྙེས་པར་དོན་གྱིས་གྲུབ།